Wag voor biblioteek met mes gesteek | Netwerk24
Wag voor biblioteek met mes gesteek
Die Paarl-biblioteek is deesdae een van die min plekke waar kinders en bejaardes in die openbaar kan ontspan sonder om vir hul lewe te vrees.
Ongelukkig blyk dit nie meer die geval nie. Dit nadat ’n veiligheidswag homself met boeke moes beskerm om sy lewe te red toe hy helder oor­dag voor die Paarl-biblioteek aangeval en met ’n mes gesteek is.
Paarl-polisiewoordvoerder, kapt. Louise du Plessis, sê die wag het Dinsdag 27 Augustus omstreeks 15:45 ’n man probeer stop wat boeke uit die biblioteek wou steel. Toe die veiligheidswag hom probeer keer, het die verdagte ’n mes uitgepluk en die wag verskeie kere in sy hande daarmee gesteek.
’n Woordvoerder van die Drakenstein-munisipaliteit, Gerald Esau, vertel die wag het snywonde aan sy hande opgedoen en moes 27 steke kry.
“Die aanval het by die in­gang van die biblioteek ge­beur,” vertel Esau.
Ná die aanval het die boeke-dief te voet gevlug. Hy word steeds gesoek. Die verdagte is blykbaar op kringtelevisie opgeneem. Du Plessis vra dat enigiemand met inligting oor die voorval en die verdagte die polisiekantoor by 079 894 1706 skakel. • A security guard on duty in front of the Paarl municipal library was stabbed in his hands after trying to stop a book thief. He had to receive 27 stitches after the attack.